CELEX: 62010TN0506
Language: lv
Date: 2010-10-22 00:00:00
Title: Lieta T-506/10: Prasība, kas celta 2010. gada 22. oktobrī — RTI un Elettronica Industriale /Komisija

18.12.2010   
            
            
               LV
            
            
               Eiropas Savienības Oficiālais Vēstnesis
            
            
               C 346/56
            
         Prasība, kas celta 2010. gada 22. oktobrī — RTI un Elettronica Industriale/Komisija
   (Lieta T-506/10)
   ()
   2010/C 346/109
   Tiesvedības valoda — angļu
   
      Lietas dalībnieki
   
   
      Prasītājas: Reti Televisive Italiane SpA (RTI) un Elettronica Industriale SpA (Lissonne, Itālija) (pārstāvji — J.-F. Bellis un S. Bariatti, advokāti)
   
      Atbildētāja: Eiropas Komisija
   
      Prasītāju prasījumi:
   
   
               —
            
            
               atcelt apstrīdēto lēmumu;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Ar šo prasības pieteikumu prasītājas lūdz atcelt Komisijas 2010. gada 20. jūlija Lēmumu C(2010) 4976, galīgā redakcija, ar ko groza tādu saistību piemērošanu, kas ir pievienotas 2003. gada 2. aprīļa Lēmumam C(2003) 1082, galīgā redakcija, ar kuru koncentrāciju, kurā News Corporation Limited (Newscorp) ieguvusi pilnīgu kontroli pār sabiedrībām Telepiù Spa un Stream Spa, ir atzīta par saderīgu ar kopējo tirgu un EEZ līgumu ar nosacījumu, ka Newscorp pilnībā ievēro saistības (Lieta Nr. COMP/M.2876 — Newscorp/Telepiù
       (1)).
   Savu prasījumu pamatošanai prasītājas izvirza trīs pamatus.
   Pirmkārt, tās argumentē, ka Komisija ir pieļāvusi acīmredzamu kļūdu vērtējumā, atzīdama, ka kopš 2003. gada 2. aprīļa lēmuma pieņemšanas (“Apstiprinājuma lēmums”), apstākļi Itālijas maksas TV tirgū ir mainījušies tiktāl, ka Apstiprinājuma lēmumam pievienoto saistību pārskatīšana būtu pamatota un tā rezultātā Komisija nepareizi piemērojusi Paziņojumu par aizsardzības līdzekļiem un Apvienošanās regulas (2) 8. panta 2. punktu. Prasītājas apgalvo, ka ir skaidri pierādījumi, ka tirgus apstākļi, pamatojoties uz kuriem 2003. gadā tika pieņemtas saistības, nav ne būtiski, ne arī neatgriezeniski mainījušies. It īpaši Sky Italia, kas ir Newscorp meitas uzņēmums Itālijā, joprojām ir ārkārtējs dominējošais (super-dominance) stāvoklis Itālijas maksas TV tirgū.
   Otrkārt, prasītājas apgalvo, ka Komisija ir pieļāvusi kļūdu tiesību piemērošanā, acīmredzamu kļūdu vērtējumā un samērīguma principa pārkāpumu, piekrizdama Sky Italia iesniegumam pārskatīt saistības un pieņemdama jaunās Newscorp piedāvātās saistības, pamatojoties uz pieņēmumu, ka Sky Italia nespēja piedalīties gaidāmajā virszemes digitālās televīzijas jaudas atlases procedūrā, kas tuvākajos mēnešos norisināsies Itālijā, liegtu Sky Italia darboties brīvas uztveršanas (free-to-air) televīzijas nozarē. Patiesībā Sky Italia jau darbojas brīvas uztveršanas televīzijas nozarē un tai ir piekļuve virszemes digitālai apraidei, pat nepiedaloties atlases procedūrā.
   Treškārt, prasītājas apgalvo, ka Komisija ir pieļāvusi acīmredzamu kļūdu vērtējumā un kļūdu tiesību piemērošanā, pieņemdama apstrīdēto lēmumu un pieņemdama Sky Italia iesniegumu pārskatīt saistības, neraugoties uz faktu, ka, ņemot vērā administratīvajā procedūrā veiktās tirgus izpētes rezultātus, vairums dalībnieku — tostarp Itālijas konkurences pārvalde un Itālijas elektronisko komunikāciju pārvalde — pauda nopietnas bažas par ieteiktās pārskatīšanas ietekmi uz Itālijas maksas TV tirgu.
   
      (1)  OV 2004, L 110, 73. lpp.
   
      (2)  Padomes 2004. gada 20. janvāra Regula (EK) Nr. 139/2004 par kontroli pār uzņēmumu koncentrāciju (EK Apvienošanās Regula) (OV L 24, 1. lpp.).